છેલ્લા કેટલાક સમયથી સોશિયલ મીડિયામાં ખાસ કરીને ફેસબૂક અને એનાથી પણ વધારે વ્હોટ્સએપમાં એક સનસનીપૂર્ણ મેસેજ જબરજસ્ત વાયરલ થઈ રહ્યો છે. ‘સાવધાન’ - બાળકોને ઉઠાવીને તેના શરીરના અવયવો કાઢી લેતી ગેંગ આપણા વિસ્તારમાં સક્રિય થઈ છે. થોડા દિવસોમાં જ આ ટોળકીએ અનેક બાળકોની ઘાતકી હત્યા કરી નાખી છે. તમારાં બાળકોને એકલાં મૂકશો નહીં. એક વીડિયો અને લોહીલુહાણ બાળકોની લાશોના ફોટા સાથે આ મેસેજે સમગ્ર દેશમાં હાહાકાર અને ભયનું વાતાવરણ ફેલાવ્યું છે. કોઈ અસામાજિક અને અતિમનોવિકૃત વ્યક્તિના આ તદ્દન જુઠ્ઠાણાભર્યા મેસેજે મોતનું જે તાંડવ ખેલ્યું છે. એના કેટલાક દાખલા જોઈએ તો આપણને ખુદને સભ્યસમાજના નાગરિક કહેવડાવતાં શરમ આવશે.